b'\n_START_ARTICLE_\nPalaro ng Timog Silangang Asya 2005\n_START_SECTION_\nMaskota\n_START_PARAGRAPH_\nSi Gilas ay isang Agilang Pilipino.  Ito ang isa sa mga pinakamalaking mga agila sa daigdig, natutukoy sa kanyang mala-dakilang balahibo sa kanyang ulo.  Simbolo ng kagilasan, kalakasan at pagpapahalaga ang agila na kinukuha ang pagkapanalong sigla ng lahat ng mga kalahok na atleta.  Nagmula ang pangalan ni Gilas sa mga  Filipinong salita na Maliksi, Malakas, Matalino, Angat, Matalas._NEWLINE_Ang Tarsier dapat ang orihinal na mascot hanggang sa pinalitan ito ng Philippine SEA Games Organizing Committee (PhilSOC) sa kasalukuyang  mascot.\n_START_SECTION_\nLogo\n_START_PARAGRAPH_\nGinagamit ng logo ang isang maskara pang-pista na karaniwang matatagpuan sa mga bansa sa Timog-silangang Asya.  Kinakatawan nito ang maraming mga iba\'t ibang kultura na magsama-sama para sa mga Laro na kasabay din na kinukuha ng maskara ang labis na sigla at ospitalidad ng mga mamamayang Filipino.  Naging inspirasyon ng logo ang Maskara Festival ng Lungsod Bacolod na isang pook din ng mga labanan._NEWLINE_Ang nag-disenyo sa logo ay isang graphic designer na Filipino, si G. Joel Manalastas.\n_START_SECTION_\nTema at himno\n_START_PARAGRAPH_\n"One Heritage, One Southeast Asia" (Isang Pamana, Isang Timog-silangang Asya) ang tema ng mga Laro. Binibigyan diin ng tema ang kahalagaan ng pagkakaisa at kooperasyon upang matamo ang isang karaniwang hangarin at aspirasyon.  "We\'re All Just One" ("Iisa Tayong Lahat") ang imno ng mga Laro.  Nilikha ito nina Jose Mari Chan, isang mang-aawit at taga-katha ng awitin, Rene Nieva, isang taga-katha ng mga liriko.  Inawit ito ni Julia Abueva, isang siyam-na-taong gulang na soprano, apo ng Pambansang Artista ng Pilipinas na si Napoleon Abueva at tinugtog ng San Miguel Philharmonic Orchestra sa ilalim ng baton ni Ryan Cayabyab.\n_START_SECTION_\nMga paghahanda\n_START_PARAGRAPH_\nPhilippine SEA Games Organizing Committee (PhilSOC) ang nag-organisa sa mga Laro. Noong 1991 ang huling pagkakataon na naging punong-abala ang Pilipinas sa SEA Games._NEWLINE_Pinulaan ang paghahanda ng Pilipinas ng lokal at sa rehiyon.  Nakaranas ng problema ang sampung bumibistang bansa sa akomodasyon at paglalakbay.  Karagdagan pa nito, habang ang mga lugar ng mga labanan sa labas ng Maynila ay aktibong nakahanda para sa pagsalubong sa mga bumibistang mga atleta, nagkaroon ng suliranin ang mga nag-organisa sa malawakang paglakap ng suporta at paghayag ng SEA Games.  Ilan lamang sa mga makikitang indikasyon ng mga Laro maliban sa mga anunsiyo ng mga patalastas (commercial) na mga tagatangkilik ay ang mga banner na ipinaskil ng pamahalaan ng Maynila.\n_START_SECTION_\nIka-3 Palarong Paralimpiko ng ASEAN\n_START_PARAGRAPH_\nAng ika-3 Palarong Paralimpiko ng ASEAN (ASEAN ParaGames) ay ginanap sa Lungsod ng Maynila mula 14 Disyembre 2005 hanggang 20 Disyembre 2005. Ang kaganapang pampalakasang ito ay para sa sektor ng may kapansanan sa rehiyon ng Timog Silangang Asya. Ang ASEAN ParaGames ay ginaganap sa pagkatapos ng Palaro ng Timog Silangang Asya at ipinareho sa Paralympics na karaniwang itinatanghal sa katapusan ng Olympic Games. Karamihan sa mga larangang pampalakasan ay ginanap sa Rizal Memorial Sports Complex. May ilang bagong larangang isinali sa edisyong ito at ipinamalas ng mga lokal at dayuhang manlalaro.'